KOŠICE. Po rozhodnutí Ústavného súdu, že Špeciálny súd je protiústavný, zdvihli hlavu aj bývalý košický viceprimátor Eugen Čuňo a advokát Ladislav Pirovits. Špeciálny súd ich spolu s podnikateľom Viktorom Kašperom odsúdil na šesť rokov väzenia za podvod. Rozsudok nie je právoplatný, všetci sa odvolali.
Doplnia odvolania
Čuňo a Pirovits včera povedali, že nález Ústavného súdu vítajú. Vidia v ňom potvrdenie svojich predchádzajúcich výhrad, že proces na Špeciálnom súde bol nezákonný a nespravodlivý.
"Špeciálny súd neodstránil viaceré vady, ktorým cele konanie trpelo od začiatku, nevysporiadal sa s našimi námietkami, zamietol väčšinu našich návrhov na doplnenie dokazovania. Bolo nám tým odoprene právo na súdnu ochranu," napísali v spoločnom vyhlásení.
Očakávajú, že ich proces začne úplne od začiatku a na inom súde. Podľa nich by to mal byť Krajský súd v Košiciach, lebo podvody tohto rozsahu a z toho obdobia pojednávajú krajské súdy. V tomto smere doplnia aj svoje odvolania. Rozhodovať o nich má Najvyšší súd.
Na krajský súd?
"Odsúdil nás nezákonný súd a jeho rozsudok preto nemôže Najvyšší súd preskúmať. vec by mal postúpiť zákonnému súdu, ktorým je krajský súd," myslí si Pirovits. Spolu s Čuňom odmietol, že ako advokáti pôsobiaci v Košiciach, sa bližšie poznajú s miestnymi sudcami.
Čuňa (vtedy SDKÚ), Pirovitsa a Kašpera od roku 2004 stíhali za korupciu. Podľa obžaloby si od podnikateľa Maroša Merjavého vypýtali úplatok takmer 600-tisíc eur (18 miliónov korún), mali za ne v Bratislave vybaviť dotáciu na výstavbu nájomných bytov. Polovicu peňazí im dal Merjavý ešte v novembri 2002, v marci 2004 im už ako policajný agent pod dohľadom skrytej kamery odovzdal ďalších 33-tisíc eur (milión korún).
Z korupcie podvod
Špeciálny súd nakoniec rozhodol, že nešlo o korupciu, ale obžalovaní Merjavého podviedli, lebo peniaze nepoužili na dohodnutý účel. Kde presne skončili sa nezistilo. Súd zároveň nariadil, aby podnikateľovi peniaze vrátili.
Merjavý s exstarostom Ladislavom Lumtzerom, v ktorého mestskej časti sa mali byty postaviť, dnes sedí vo väzení za zneužitie 2,3 milióna eur (70 miliónov korún) zo štátneho rozpočtu.
Čuňo sa od začiatku vyšetrovania bránil, že Merjavý mu splácal dlh.